Söngleikur sem inniheldur allan tilfinningaskalann og hefur farið sigurför um heiminn . Hrífandi söngleikur sem fjallar um tilfinningarnar sem berjast innra með okkur á unglingsárunum , þrá eftir frelsi , vináttuna , samskipti , varnarleysi , fyrstu ástina og baráttuna um að komast af í hörðum heimi . Vinunum Melchior , Moritz og Wendlu gengur misvel að fóta sig í harðneskjulegum heimi fullorðna fólksins og verða ýmist fórnarlömb eða sigurvegarar í samfélagi þar sem litið er niður á fólk sem fer á móti straumnum og ógnar þröngsýnum og afturhaldssömum viðhorfum . Uppfærsla söngleiksins á Broadway hlaut átta Tony verðlaun auk fjölda annarra verðlauna og tilnefninga . Söngleikur í hæsta gæðaflokki um drauma og þrár , kjarkinn til að fara á móti straumnum og taka ábyrgð á eigin tilfinningum . Vorið vaknar er nú sett upp í fyrsta sinn í atvinnuleikhúsi á Íslandi .